CELEX: C2006/190/21
Language: da
Date: 2006-08-12 00:00:00
Title: Sag C-266/06 P: Appel iværksat den 5. april 2006 af Degussa AG til prøvelse af dom afsagt den 17. juni 2006 af Retten i Første Instans (Tredje Afdeling) i sag T-279/02 — Degussa AG mod Kommissionen for De Europæiske Fællesskaber, Rådet for Det Europæiske Union

12.8.2006   
            
            
               DA
            
            
               Den Europæiske Unions Tidende
            
            
               C 190/12
            
         Appel iværksat den 5. april 2006 af Degussa AG til prøvelse af dom afsagt den 17. juni 2006 af Retten i Første Instans (Tredje Afdeling) i sag T-279/02 — Degussa AG mod Kommissionen for De Europæiske Fællesskaber, Rådet for Det Europæiske Union
   (Sag C-266/06 P)
   (2006/C 190/21)
   Processprog: tysk
   Parter
   
      Appellant: Degussa AG (ved Rechtsanwälte R. Bechtold, M. Karl og C. Steinle)
   
      De andre parter i appelsagen: Kommissionen for De Europæiske Fællesskaber og Rådet for Den Europæiske Union
   Appellanten har nedlagt følgende påstande
   
               1.
            
            
               Dommen afsagt af Retten (Tredje Afdeling) den 5. april 2006 (sag T-279/02) (1) ophæves, for så vidt som den vedrører appellanten.
            
         
               2.
            
            
               Kommissionens beslutning af 2. juli 2002 (sag C.37.519 — Metionin) annulleres, for så vidt som den vedrører appellanten.
               Subsidiært, annulleres eller nedsættes den ved denne beslutnings artikel 3 appellanten pålagte bøde.
            
         
               3.
            
            
               Subsidiært, i forhold til den under nr. 2 anførte påstand, hjemvises sagen til Retten til fornyet behandling i overensstemmelse med Domstolens dom.
            
         
               4.
            
            
               Under alle omstændigheder tilpligtes Kommissionen at betale appellantens omkostninger i forbindelse med sagens behandling for Retten og Domstolen.
            
         Søgsmålsgrunde og væsentligste argumenter
   Appellanten gør fire anbringender gældende:
   
               —
            
            
               Retten har for det første tilsidesat retssikkerhedsprincippet (nulla poena sine lege certa) for så vidt angår sanktionsbestemmelser og har som følge heraf med urette lagt til grund, at artikel 15, stk. 2, i forordning nr. 17 ikke er retsstridig.
            
         
               —
            
            
               For det andet har Retten i forbindelse med bedømmelsen af overtrædelsens varighed foretaget en urigtig gengivelse af de faktiske omstændigheder og tilsidesat såvel princippet om uskyldsformodning (in dubio pro reo) som den grundlæggende ret til en fair retssag.
            
         
               —
            
            
               Retten tilsidesatte for det tredje proportionalitetsprincippet, som det kommer til udtryk ved princippet om, at sanktionen skal svare til overtrædelsen, da den fastsatte bødens grundbeløb til 30 mio. EUR, selv om overtrædelsen kun havde ringe indflydelse på prisen for metionin. Retten tilsidesatte samtidig sin begrundelsespligt, idet den anførte selvmodsigende grunde.
            
         
               —
            
            
               Retten undlod for det fjerde at nedsætte tillægget til bødens grundbeløb, der er fastsat således, at det skal have en tilstrækkelig afskrækkende virkning, hvorved størrelsesforskellen på appellanten og Aventis ikke blev taget i betragtning, hvilket udgjorde en tilsidesættelse af ligebehandlingsprincippet.
            
         
      (1)  EUT C 131, s. 37.